সংবাদদাতা ; এক যুগ আগে খুলনায় সাংবাদিক মানিক চন্দ্র সাহাকে হত্যার ঘটনায় নয় আসামির যাবজ্জীবন সাজার রায় দিয়েছে আদালত, খালাস পেয়েছেন দুইজন।খুলনা বিভাগীয় দ্রুত বিচার ট্রাইব্যুনালের বিচারক এম এ রব হাওলাদার বুধবার আলোচিত এ মামলার রায় ঘোষণা করেন। একই ঘটনায় বিস্ফোরক আইনে দায়র করা মামলায় দশ আসামির সবাইকে খালাস দিয়েছেন বিচারক।একুশে পদকপ্রাপ্ত সাংবাদিক মানিক ছিলেন দৈনিক সংবাদ ও বিবিসির প্রতিনিধি। এক সময় খুলনা প্রেসক্লাবের সভাপতির দায়িত্বও তিনি পালন করেন।২০০৪ সালের ১৫ জানুয়ারি খুলনা প্রেসক্লাবের কাছে ছোট মির্জাপুরের রাস্তায় বোমা হামলা হলে ঘটনাস্থলেই নিহত হন মানিক।ওই ঘটনার দু দিন পর খুলনা সদর থানার এসআই রণজিৎ কুমার দাস হত্যা ও বিস্ফোরক আইনে দুটি মামলা করেন। দীর্ঘ অপেক্ষর পর বুধবার দুই মামলার রায় ঘোষণা হল।